Referat fra møte i Vinger Rotaryklubb 11. oktober 2016.

President Werner ledet møtet. Det var ingen bursdager denne uken.

3 min: Eva refererte fra et stort byregionsprosjekt som var arrangert i Tromsø. 280 deltakere, men bare 2 fra Glåmdal. Viktig å bygge opp egen kompetanse hva angikk næringsutvikling. Egen nettside: Byregionsprosjektet.no

3 min: Knut Eker fortalte om postsending som var påklebet beskjed om adresseforandring. Likevel var sendingen sendt til gammel adresse!

Helge Thomassen har dessverre meldt seg ut av Vinger Rotary grunnet stort arbeidspress, og manglende mulighet for å delta aktivt i klubben.

Dagens foredragsholder Tor Sletbakken ble introdusert av Thomes.

Familien Sletbakken (2 voksne og 3 store barn) var sommeren 2016 på interrail tur i Europa. 14 juli (fransk nasjonaldag) hadde de kommet med tog fra Milano til Nice, og hadde satt seg ned på en restaurant i gaten Promenade des Angles for å feire nasjonaldagen med et bedre måltid, samtidig som de ville få flott utsikt mot folkeliv og et forventet spektakulært fyrverkeri.

Plutselig kommer det kjørende en stor hvit lastebil i gaten rett utenfor. Bilen hadde stor fart, og kjørte tilsynelatende så ukontrollert at Sletbakken antok sjåføren måtte være syk eller beruset. Bilen stoppet ca. 50 meter fra restauranten der Sletbakkens familie satt. Umiddelbart ble det åpnet ild mot bilen fra flere helautomatiske våpen, og terroristen ble skutt.

Det oppsto full panikk i gaten og på restauranten. Dette var ikke film! Dødsangst? Flukt! Hvor var det tryggere? Var det flere terrorister? Mange rømte via kjøkkenet på restauranten og ut til en parallellgate på baksiden (Rue de France der Sletbakkens hotell lå). Familien ble spredt, og kom bort fra hverandre, men alle kom heldigvis til rette etter noen tid, og alle var uskadet. Noen var mer preget enn andre på grunn av hva de hadde sett og opplevd.

Dette var jo den terrorhandlingen som skjedde da en person med stor, pansret, lastebil kjørte rett inn i den store folkemengden på ovennevnte gate. Han drepte 86, og skadet 200 andre. Utover hele kvelden og natten var det kontinuerlig skytteltrafikk med sirener, politi og ambulanser.

Sletbakken fortalte om de tanker og følelser som denne tragedien skapte både i egen familie, og tilsynelatende også i lokalbefolkningen. Både aktuell kveld, og dagen etterpå var det mye emosjon, sorg, stillhet, ettertanke, blomster og flagg på halv stang. Byen ble lavmelt tatt tilbake dagen etter.

I panikken ble restaurantbordet forlatt med kamera og andre personlige ting. Kontakt med restauranten ble tatt dagen etterpå og de fikk igjen alle sakene. De fikk ikke betale noen regning--

Egen familie, og venner hjemme ble kontaktet og beroliget via telefon og facebook. Dessuten kontakt og rapport til UD, som ga meget god hjelp. Han følte at den ”debrifing” de opplevde var profesjonell og god, og mente at familien samlet var kommet fra denne katastrofen uten varige men. Egne samtaler med bevisst fokusering på det positive, var også av stor betydning.

Familien ble umiddelbart etter dette dramatiske invitert av Jahre til noen dagers opphold på deres eiendom i Alassio i Italia. Etter det fortsatte Sletbakken selv europareisen (til favorittbyen Berlin), men noen andre familiemedlemmer avbrøt, og reiste hjem.

Ett medlem i familien ble intervjuet direkte på TV 2 etter terrorhandlingen. Dette føltes greit, men ellers føltes det som en stor belastning at ”alt som fantes” av media var ”etter” dem overalt og hele tiden.

I øyeblikket er nok lysten til å reise ut litt mindre for noen i familien, men all statistikk viser jo at det stort sett er trygt. Trolig vil de være litt mer observante på lyder, samt være mer obs på å unngå større folkemasser i tiden fremover.

Presidenten takket for en tankevekkende time, og overrakte vår nye ”oppmerksomhet” som takk

Referent Sigurd Wetterhus